Talle onderwysers in Noordwes hul poste kwytArgieffoto Verskeie onderwysers het AfriForum genader nadat hulle briewe van die onderwysdepartement gekry het waarin hulle ingelig is dat hulle nie meer poste het nie of botallig verklaar is en elders in ander skole geplaas moet word. ’n Wiskunde-onderwyser wat vir gr. 9 tot gr. 12 onderrig gee en reeds 11 jaar in die onderwys is, het gesê sy is totaal uit die veld geslaan oor die nuus. Sy was die afgelope vier jaar in ’n tydelike pos. Volgens dié onderwyseres is talle van haar kollegas in dieselfde bootjie. Van hulle werk al tien jaar by dieselfde skool en moes hoor dat hulle dalk nou elders geplaas gaan word. “Dit is baie onregverdig en ontwrigtend. ’n Mens kan eenvoudig nie jou toekoms beplan nie. Dit voel of die departement net voortgaan en dinge doen sonder om aan enige gevolge of die uitwerking op mense se lewens te dink.” Dié onderwyseres het gesê sy is nog gelukkig omdat sy net na haarself moet omsien. “Ek weet nie wat mense gaan doen wat die enigste broodwinners van gesinne is nie.” Volgens haar is dit nie die eerste keer dat die departement besluite neem sonder om onderwysers behoorlik in te lig nie. “Vanjaar is ek vir die eerste keer in April vir die eerste vier maande [van die jaar] betaal. Verlede jaar moes ek ook twee maande vir my salaris wag. Dit maak ’n mens moeg en ek oorweeg dit om uit die onderwys te gaan.” Volgens AfriForum se inligting word skole nadelig geraak waar enigiets tussen een en tien personeellede nie meer werk het nie. In baie gevalle gaan leerlinge die meeste daaronder ly omdat skole, ook in townships, nie die inkomste het om onderwysers in beheerliggaamposte aan te stel nie. Riana Vos, Fedsas se provinsiale bestuurder in Noordwes, het gesê talle onderwysers in tydelike en permanente poste word geraak. Fedsas gaan ’n dringende hofinterdik probeer kry om die proses te stuit. Van die gronde wat aangevoer sal word, is dat skole vir vanjaar reeds hul begrotings en postevoorsiening beplan en vasgestel het en dat kinders die meeste geraak sal word as plaasvervanger- onderwysers nie aangestel kan word nie. Ingevolge ’n kollektiewe ooreenkoms wat die onderwysdepartement in Noordwes met vakbonde bereik het, kan die departement poste verminder nadat op ’n nuwe onderwyser-leerling-ratio ooreengekom is. Vir laerskole is dit een onderwyser vir elke 35 leerlinge en vir hoërskole is dit een vir elke 33 leerlinge. ’n Dilemma is egter dat dié reëling dieselfde is vir leerlinge wat praktiese vakke soos siviele tegnologie neem wat dit onmoontlik maak om so ’n groot groep behoorlik te onderrig. Vos het gesê Fedsas sal alles doen wat hy kan en kan in dié stadium net vir onderwysers sê om nie moed op te gee nie.